คปภ.ยึดญี่ปุ่น-เกาหลีใต้ตั้งกองทุนมหันตภัย
คปภ.ศึกษาข้อมูลญี่ปุ่น เกาหลีใต้ ตั้งกองทุนมหันตภัย
19 ส.ค. 2554

คปภ.ศึกษาข้อมูลญี่ปุ่น เกาหลีใต้ ตั้งกองทุนมหันตภัย
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.อยู่ระหว่างหาข้อสรุปที่เหมาะสมในการจัดตั้งกองทุนมหันตภัยตามแผนพัฒนาการประกันภัย ฉบับที่ 2 (2553-2557) โดยอยู่ระหว่างศึกษารูปแบบของประเทศญี่ปุ่นและเกาหลีใต้ เพื่อหารูปแบบให้เหมาะสมกับไทย เนื่องจากแต่ละประเทศมีภัยแตกต่างกัน อย่างญี่ปุ่นและเกาหลีใต้นั้น จะเกิดภัยแผ่นดินไหวบ่อยครั้ง ขณะที่ไทยเกิดภัยน้ำท่วมและภัยแล้งเป็นหลัก จึงต้องมีการศึกษาอย่างรอบคอบ
อย่างไรก็ตาม จากการประชุมนายทะเบียนประกันภัยเอเชีย ครั้งที่ 6 ระหว่างวันที่ 28-29 ก.ค.นี้ คปภ.น่าจะได้ความรู้และประสบการณ์จากประเทศต่างๆ เพิ่มขึ้น เพราะมีการหารือกันถึงเรื่องทิศทางกรอบการกำกับดูแลธุรกิจประกันภัยแบบใหม่ กฎหมาย กฎระเบียบในการกำกับดูแลธุรกิจประกันภัย การพัฒนาผลิตภัณฑ์ประกันภัยสำหรับผู้มีรายได้น้อย การจัดการความเสี่ยงจากมหันตภัยและความท้าทายในอนาคต รวมถึงผลกระทบของมาตรฐานบัญชีใหม่ต่อการกำกับดูแลธุรกิจประกันภัยด้วย
นางจันทรา กล่าวว่า ในการประชุมครั้งนี้ ยังจะมีการประกาศปฏิญญากรุงเทพฯ (Bangkok Declaration) ว่าด้วยความร่วมมือด้านการประกันภัยระหว่างผู้กำกับดูแลธุรกิจประกันภัยในภูมิภาคเอเชีย เนื่องจากธุรกิจประกันภัยโลกมีขนาดใหญ่และมีความเชื่อมโยงกัน ผู้กำกับดูแลในเอเชีย จึงควรเตรียมพร้อมต่อการเปลี่ยนแปลงในอนาคต ไม่ว่าจะเป็นผลกระทบจากวิกฤตการณ์ทางการเงิน การเปลี่ยนแปลงสภาพภูมิอากาศโลก รวมถึงการเพิ่มบทบาทในการส่งเสริมการประกันภัยรายย่อยและการประกันภัยอิสลาม เพื่อให้ประชาชนเข้าถึงการประกันภัยได้อย่างทั่วถึง